**Ақмарал Есдәулетова**

[**Ұлы ақын рухына тағзым**](http://soltustikkaz.kz/index.php/explore/12218-ly-a-yn-rukhyna-ta-zym)

Ұлы ойшыл, қазақ жазба әдебиетінің негізін қалаушы Абай Құнанбаевтың туғанына – 175 жыл. Ақынның туған күніне орай елімізде алғаш рет Абай күні деп аталған мереке пайда болды. Айтулы мерекеге орай өңір басшысы Құмар Ақсақалов пен М.Қозыбаев атындағы СҚУ-дің оқытушылары Петропавл қаласындағы Абай мен Пушкин ескерткіштеріне гүл шоқтарын қойып, ел тарихында өшпес із қалдырған кемел тұлға, кемеңгер ойшылдың рухына тағзым етті.

– Үкімет қаулысымен бекітілген Абай күні – ұлттық мерекелеріміздің тізімін толықтыра түсті. Зиялы қауым өкілдері Абайдың туған күнін жалпыхалықтық деңгейде атап өту туралы бастаманы осыдан 40-50 жыл бұрын көтерген еді. Биыл соның сәті түсті. Абай күні мерекесін жыл сайын жоғары деңгейде өткізіп, ақынның артына қалдырған мол мұрасын, қара сөздерін есімізге алып, халықтың игілігіне жаратуымыз қажет, – деді Қазақстанның еңбек сіңірген қайраткері, профессор Зарқын Тайшыбай.

Айтулы жиынға қатысқан белгілі ғалым Анатолий Плешаков та Абай даналығы туралы ойымен бөлісіп, тарихи тұлға тағылымын өз сөзіне арқау етті. Еңселі ескерткіш жанында жиналған жастар ұлы Абайдың әндерін орындап, мерекенің шырайын аша түсті.

Абай күні мерекесіне орай облыс орталығындағы шығармашылық ұжымдар бірқатар онлайн шаралар өткізді. Алдымен С.Мұқанов атындағы облыстық ғылыми-әмбебап кітапхананың ұйымдастыруымен “Абаймен кездесулер” атты онлайн дәріс өтті. Бұл шараға дәстүрлі әнші, халықаралық және республикалық байқаулардың лауреаты Біржан Есжан қатысып, ақынның шығармашылық мұрасы туралы айтты. Дәстүрлі әнші ақынның “Сегіз аяқ”, “Татьянаның хаты”, “Қараңғы түнде тау қалғып” сынды әндерін нақышына келтіре орындап, көрермендерге ерекше әсер сыйлады. Күй күмбірлеп, әсем ән шырқалған мәдени шара кітапханада өткен “Абай мұрасы – адамзаттың асыл қазынасы” атты танымдық кешпен жалғасын тапты. Тікелей эфирде Абай орталығы туралы онлайн шолу жасалды.

Облыстық филармония өнерпаздары Абай күніне арналған “Кең даланың кемеңгері” атты онлайн концерт ұйымдастырды. Айтулы мерекеден Солтүстік Қазақстан мемлекеттік архивінің мамандары да қалыс қалмай, ақынның қара сөздері мен өлең шумақтарынан үзінді оқып, кемеңгер тұлғаның шығармашылығына терең бойлады. Ал С.Мұқанов атындағы облыстық қазақ сазды-драма театры “Абай жаны” атты музыкалық-поэтикалық қойылым ұсынды. Ақынның мерейтойын атап өтуге өзге ұжымдар да қатысқанын айта кеткен жөн.

// Солтүстік Қазақстан.- 2020.- 11 тамыз